CELEX: 
Language: mt
Date: 2019-10-10 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward tar-regoli dwar it-twettiq ta’ kontrolli uffiċjali speċifiċi fuq il-materjal għall-ippakkjar mill-injam, in-notifika ta’ ċerti kunsinni u miżuri li jeħtieġ jittieħdu f’każijiet ta’ nonkonformità

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Regolament (UE) 2017/625 dwar il-Kontrolli Uffiċjali (OCR) jistabbilixxi l-qafas għall-kontrolli uffiċjali u attivitajiet uffiċjali oħra biex tiġi vverifikata l-applikazzjoni korretta tal-leġiżlazzjoni tal-Unjoni dwar il-katina agroalimentari. Dan jinkludi l-kontrolli uffiċjali li jitwettqu fuq l-annimali u l-oġġetti li jidħlu fl-Unjoni minn pajjiżi terzi.
            
            
               Il-fini ta’ dan l-abbozz tar-Regolament Delegat tal-Kummissjoni huwa li jiġu stabbiliti kontrolli uffiċjali fuq il-materjal għall-ippakkjar mill-injam introdott fl-Unjoni kemm jekk jintuża fattwalment fit-trasport tal-komoditajiet kif ukoll jekk le.
            
            
               F'dak ir-rigward, dan l-abbozz tar-Regolament Delegat tal-Kummissjoni jistabbilixxi l-obbligu għall-awtoritajiet kompetenti biex jiżviluppaw pjan ta' monitoraġġ ibbażat fuq il-valutazzjoni tar-riskju filwaqt li titqies firxa wiesgħa ta’ informazzjoni disponibbli fil-livell nazzjonali u fil-livell tal-Unjoni.
            
            
               Sabiex jiġu organizzati l-kontrolli uffiċjali u biex jiġi evitat piż bla bżonn għall-operaturi kummerċjali, l-awtoritajiet kompetenti jistgħu jitolbu prenotifika mill-operaturi għall-kunsinni magħżula għall-kontroll uffiċjali fuq il-bażi tal-pjan ta’ monitoraġġ.
            
            
               Meta jitlestew il-kontrolli uffiċjali, l-awtorità kompetenti teħtieġ tirreġistra r-riżultati għall-Kontrolli Uffiċjali fis-Sistema ta’ Ġestjoni tal-Informazzjoni kompjuterizzata stabbilita bir-Regolament (UE) 2017/625, li se jippermetti li tinġabar l-informazzjoni rilevanti fil-livell tal-Unjoni bħala bażi għal azzjonijiet possibbli li jridu jittieħdu biex it-territorju tal-Unjoni jiġi protett mit-tixrid ta’ pesti ta’ kwarantina tal-Unjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Grupp ta’ Esperti tal-Kummissjoni “kontrolli uffiċjali” (E00911) ġie kkonsultat f’diversi okkażjonijiet, u saru għadd ta’ laqgħat mal-partijiet konċernati rilevanti.
            
            
               Id-diskussjonijiet informali kkontribwixxew għat-tħejjija ta’ abbozz li ma ppreżentax kwistjonijiet kontroversjali.
            
            
               3.L-ELEMENTI ĠURIDIĊI TAL-ATT DELEGAT
            
            
               L-abbozz tar-Regolament Delegat tal-Kummissjoni huwa bbażat fuq ir-Regolament (UE) 2017/625 u b’mod partikolari fuq l-Artikoli 45(4) u 77(1)(d) tiegħu.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 10.10.2019
            
            
               li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward tar-regoli dwar it-twettiq ta’ kontrolli uffiċjali speċifiċi fuq il-materjal għall-ippakkjar mill-injam, in-notifika ta’ ċerti kunsinni u miżuri li jeħtieġ jittieħdu f’każijiet ta’ nonkonformità
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali)
                  1
               , u b’mod partikolari l-Artikoli 45(4) u 77(1)(d) tiegħu,
            
            
               Billi:
            
         
         
            
               (1)Ir-Regolament (UE) 2017/625 tal-Parlament Ewropew u tal-Kunsill jistabbilixxi, fost l-oħrajn il-qafas għat-twettiq ta’ kontrolli uffiċjali u ta’ attivitajiet uffiċjali oħra fuq l-annimali u fuq l-oġġetti li jidħlu fit-territorju tal-Unjoni minn pajjiżi terzi, biex tiġi vverifikata l-konformità mal-leġiżlazzjoni tal-Unjoni bil-għan li tiġi protetta saħħet il-bniedem, l-annimali u l-pjanti, il-benesseri tal-annimali, kif ukoll l-ambjent fil-kuntest tal-OĠM u l-prodotti għall-protezzjoni tal-pjanti.
            
            
               (2)Il-materjal għall-ippakkjar mill-injam, li jista’ jakkumpanja kull tip ta’ oġġetti, huwa magħruf li huwa sors ta’ introduzzjoni u tixrid ta’ pesti tal-pjanti. Forom ta’ materjal għall-ippakkjar mill-injam li jistgħu jservu bħala vija għall-pesti li joħolqu riskju ta' tixrid ta' pesti tal-pjanti fl-Unjoni jinkludu fost l-oħrajn kaxxetti tal-ippakkjar, kaxex, ċestuni, tnabar u rkiekel tal-kejbils, palits, kaxxi palits u twavel tat-tagħbija oħrajn, kullari tal-palits u bċejjeċ tal-injam, kemm jekk jintużaw fattwalment fit-trasport ta’ oġġetti ta’ kull tip kif ukoll jekk le. Il-volumi tal-materjal għall-ippakkjar mill-injam li jidħol fit-territorju tal-Unjoni permezz tat-trasport huma sostanzjali. 
            
            
               (3)L-Artikoli 43 u 96 tar-Regolament (UE) 2016/2031 tal-Parlament Ewropew u tal-Kunsill
                  2
                 jistabbilixxu kundizzjonijiet speċifiċi ta’ importazzjoni għall-introduzzjoni fit-territorju tal-Unjoni ta’ materjal għall-ippakkjar mill-injam. L-Artikolu 77(1)(d) tar-Regolament (UE) 2017/625 jagħti s-setgħa lill-Kummissjoni li tistabbilixxi regoli għat-twettiq ta’ kontrolli uffiċjali speċifiċi biex tivverifika l-konformità tal-materjal għall-ippakkjar mill-injam ma’ dawn ir-rekwiżiti, fil-postijiet imsemmija fl-Artikolu 44(3) tar-Regolament (UE) 2017/625, u dwar miżuri f'każijiet ta’ nonkonformità. 
            
            
               (4)Sabiex tiġi żgurata l-effikaċja tal-kontrolli fuq il-materjal għall-ippakkjar mill-injam li jidħol fit-territorju tal-Unjoni u sabiex jiġi evitat kwalunkwe riskju ta’ introduzzjoni jew tixrid ta’ pesti tal-pjanti, jenħtieġ jiġu adottati regoli li jissupplimentaw dawk fir-Regolament (UE) 2017/625 dwar it-twettiq ta’ kontrolli uffiċjali speċifiċi fuq il-materjal għall-ippakkjar mill-injam u miżuri li għandhom jittieħdu f'każijiet ta’nonkonformità.
            
            
               (5)Kundizzjonijiet speċifiċi għall-importazzjoni ta’ materjal għall-ippakkjar mill-injam stabbiliti fl-Artikolu 43(1) tar-Regolament (UE) 2016/2031 ma japplikawx għal materjal li huwa soġġett għall-eżenzjonijiet stipulati fl-Istandard Internazzjonali għall-Miżuri Fitosanitarji Nru 15 - ir-Regolamentazzjoni tal-Materjal għall-Ippakkjar mill-Injam fil-Kummerċ Internazzjonali (ISPM15). Għalhekk, tali materjal jenħtieġ ikun eskluż mill-kamp ta’ applikazzjoni ta’ dan ir-Regolament.
            
            
               (6)Bil-ħsieb li jiġu identifikati kunsinni fejn ikun hemm materjal għall-ippakkjar mill-injam, li jista’ jippreżenta l-ogħla riskju fitosanitarju għat-territorju tal-Unjoni u li għaldaqstant jenħtieġ ikun soġġett għal kontrolli uffiċjali speċifiċi, l-awtoritajiet kompetenti tal-Istati Membri jenħtieġu jistabbilixxu pjan ta’ monitoraġġ ibbażat fuq approċċ tar-riskju.
            
            
               (7)Abbażi ta’ dak il-pjan ta’ monitoraġġ, l-awtoritajiet kompetenti għandhom jagħżlu kunsinni ta’ materjal għall-ippakkjar mill-injam għat-twettiq tal-kontrolli uffiċjali speċifiċi. Barra minn hekk, l-awtoritajiet kompetenti jenħtieġu jkollhom il-possibbiltà li jirrikjedu lill-awtoritajiet doganali, fejn meħtieġ għat-twettiq tal-kontrolli uffiċjali speċifiċi mill-awtoritajiet kompetenti, li jżommu kunsinni magħżula li fihom ikun hemm materjal għall-ippakkjar mill-injam sakemm jitlestew il-kontrolli uffiċjali speċifiċi.
            
            
               (8)Il-materjal għall-ippakkjar mill-injam mhuwiex inkluż fil-listi tal-oġġetti soġġetti għall-kontrolli uffiċjali fil-postijiet ta' kontroll fuq il-fruntiera msemmija fil-punt (c) tal-Artikolu 47(1) tar-Regolament (UE) 2017/625.
            
            
               (9)L-Artikolu 45(4) tar-Regolament (UE) 2017/625 jagħti s-setgħa lill-Kummissjoni li tispeċifika l-każijiet fejn l-awtoritajiet kompetenti jistgħu jitolbu lill-operaturi biex jinnotifikaw il-wasla ta’ ċerti oġġetti li mhumiex soġġetti għal kontrolli fil-postijiet ta' kontroll fuq il-fruntiera u taħt liema kundizzjonijiet jagħmlu dan.
            
            
               (10)Sabiex l-awtoritajiet kompetenti jkunu jistgħu jippjanaw u jwettqu kontrolli uffiċjali speċifiċi fuq il-materjal għall-ippakkjar mill-injam b’mod effettiv, jenħtieġ ikunu jistgħu jitolbu lill-operaturi biex jinformawhom bil-wasla ta’ kunsinni fejn ikun hemm materjal għall-ippakkjar mill-injam fi żmien raġonevoli minn qabel.
            
            
               (11)Għalhekk, il-possibbiltà għall-awtoritajiet kompetenti li jitolbu lill-operaturi biex jinnotifikaw lill-awtoritajiet kompetenti qabel ma jaslu tali kunsinni jenħtieġ tiġi prevista flimkien mar-regoli dwar kontrolli uffiċjali speċifiċi fuq il-materjal għall-ippakkjar mill-injam stabbiliti f'dan ir-Regolament. Is-sistema ta’ ġestjoni tal-informazzjoni għall-kontrolli uffiċjali (IMSOC) stabbilita u ġestita mill-Kummissjoni skont l-Artikolu 131(1) tar-Regolament (UE) Nru 2017/625 tista' tintuża għal tali notifiki. L-awtoritajiet kompetenti jistgħu jitolbu lill-operaturi responsabbli mill-kunsinna biex jinnotifikaw il-wasla, permezz tal-IMSOC, permezz ta’ sistemi ta’ informazzjoni nazzjonali eżistenti jew b’mod ieħor approvat mill-awtorità kompetenti, fi żmien raġonevoli minn qabel speċifikat mill-awtoritajiet kompetenti.
            
            
               (12)Id-Dokument Sanitarju Komuni tad-Dħul (CHED) imsemmi fl-Artikolu 56 tar-Regolament (UE) 2017/625 għandu jintuża biex jiġu rreġistrati r-riżultati tal-kontrolli uffiċjali speċifiċi fl-IMSOC. Ir-riżultati rreġistrati tal-kontrolli uffiċjali se jipprovdu ħarsa ġenerali lejn is-sitwazzjoni rigward il-kontrolli uffiċjali speċifiċi fuq materjal għall-ippakkjar mill-injam li jsiru fl-Istati Membri, bħala bażi għal aktar azzjonijiet biex it-territorju tal-Unjoni jiġi protett mit-tixrid ta’ pesti tal-pjanti.
            
            
               (13)Jeħtieġ li d-dispożizzjonijiet ta’ dan ir-Regolament japplikaw mingħajr preġudizzju għad-dispożizzjonijiet rilevanti tar-Regolament (UE) Nru 952/2013 tal-Parlament Ewropew u tal-Kunsill
                  3
               . 
            
            
               (14)Fejn l-awtorità kompetenti tiddeċiedi li tirridispaċċja materjal għall-ippakkjar mill-injam mhux konformi lejn destinazzjoni barra mill-Unjoni skont il-punt (b) tal-ewwel subparagrafu tal-Artikolu 66(3) tar-Regolament (UE) 2017/625, il-materjal għall-ippakkjar mill-injam mhux konformi jenħtieġ jibqa’ taħt superviżjoni doganali uffiċjali, sakemm jitlaq mit-territorju tal-Unjoni, biex jiġi evitat kwalunkwe riskju ta’ introduzzjoni ta’ pesti fl-Unjoni jew it-tixrid ta’ pesti. 
            
            
               (15)Fejn jinstab materjal għall-ippakkjar mill-injam mhux konformi waqt il-verifiki fiżiċi fil-punt tar-rilaxx għaċ-ċirkolazzjoni libera fl-Unjoni jew fil-lokal tad-destinazzjoni, tali materjal jenħtieġ jinqered minnufih, minħabba riskju ogħla għat-tixrid ta’ pesti ta’ kwarantina tal-Unjoni, li ma jistax jiġi evitat b’mezzi inqas effettivi.
            
            
               (16)Ir-Regolament (UE) 2017/625 japplika mill-14 ta' Diċembru 2019. Għaldaqstant, ir-regoli stabbiliti f’dan ir-Regolament jenħtieġ japplikaw ukoll minn dik id-data,
            
            
               ADOTTAT DAN IR-REGOLAMENT:
            
            
               Artikolu 1
               Suġġett u kamp ta’ applikazzjoni
            
            
               1.Dan ir-Regolament jistabbilixxi regoli għat-twettiq ta’ kontrolli uffiċjali speċifiċi fuq materjal għall-ippakkjar mill-injam jew prodotti tal-injam (eskluż prodotti tal-karta) maħsuba biex jirfdu, jipproteġu jew iġorru komodità li tidħol fit-territorju tal-Unjoni, kemm jekk jintuża fattwalment fit-trasport ta’ oġġetti ta' kull tip (“materjal għall-ippakkjar mill-injam”) kif ukoll jekk le, u miżuri f’każ ta’ nonkonformità.
            
            
               2.Dan ir-Regolament jistabbilixxi wkoll il-każijiet fejn l-awtoritajiet kompetenti jistgħu jitolbu lill-operaturi biex jinnotifikaw il-wasla ta’ ċerti kunsinni li jidħlu fit-territorju tal-Unjoni fejn ikun hemm materjal għall-ippakkjar mill-injam u taħt liema kundizzjonijiet għandhom jagħmlu dan.
            
         
         
            
               3.Dan ir-Regolament ma japplikax għall-materjal għall-ippakkjar mill-injam imsemmi fit-tieni subparagrafu tal-Artikolu 43(1) tar-Regolament (UE) Nru 2016/2031 li jikkonċerna l-eżenzjonijiet ipprovduti skont l-Istandard Internazzjonali għall-Miżuri Fitosanitarji Nru 15 - ir-Regolamentazzjoni tal-Materjal għall-Ippakkjar mill-Injam fil-Kummerċ Internazzjonali (ISPM15).
            
            
               Artikolu 2
               Pjan ta’ monitoraġġ
            
            
               L-awtoritajiet kompetenti għandhom jiżviluppaw pjan ta’ monitoraġġ għall-materjal għall-ippakkjar mill-injam abbażi ta' analiżi tar-riskju li tqis tal-anqas dan li ġej:
            
            
               (a)l-għadd u r-riżultati ta’ kontrolli uffiċjali speċifiċi li saru fis-snin ta’ qabel fuq il-materjal għall-ippakkjar mill-injam li twettqu mill-awtoritajiet kompetenti, abbażi ta’ informazzjoni mis-sistema ta’ ġestjoni tal-informazzjoni għall-kontrolli uffiċjali (IMSOC);
            
            
               (b)l-istorja tal-konformità mill-pajjiż terz, mill-esportatur jew mill-operatur responsabbli għall-kunsinni, mar-Regolament (UE) 2016/2031, b’mod partikolari l-Artikolu 43(1) u l-punt (a) tal-ewwel subparagrafu tal-Artikolu 96(1) ta’ dak ir-Regolament; 
            
            
               (c)fejn disponibbli, informazzjoni mill-awtoritajiet doganali u minn sorsi oħra rigward l-għadd ta’ kunsinni li jidħlu fl-Unjoni li fihom ikun hemm materjal għall-ippakkjar mill-injam u l-pajjiż tal-oriġini tal-kunsinna.
            
            
               Artikolu 3
               Notifika tal-kunsinni
            
            
               L-awtoritajiet kompetenti jistgħu jitolbu lill-operaturi responsabbli għall-kunsinna biex, permezz tal-IMSOC, permezz ta’ sistemi ta’ informazzjoni nazzjonali eżistenti jew b’mod ieħor approvat mill-awtorità kompetenti, fi żmien raġonevoli minn qabel speċifikat mill-awtoritajiet kompetenti, jinnotifikaw il-wasla ta’ kunsinni li jkunu se jidħlu fit-territorju tal-Unjoni li fihom ikun hemm materjal għall-ippakkjar mill-injam. 
            
            
               Artikolu 4
               Kontrolli uffiċjali speċifiċi fuq il-materjal għall-ippakkjar mill-injam
            
            
               1.L-awtoritajiet kompetenti għandhom jagħżlu kunsinni li fihom ikun hemm il-materjal għall-ippakkjar mill-injam għall-kontrolli fiżiċi, abbażi ta’:
            
            
               (a)il-pjan ta' monitoraġġ imsemmi fl-Artikolu 2; 
            
            
               (b)fejn applikabbli, l-informazzjoni pprovduta fin-notifiki msemmija fl-Artikolu 3; u
            
            
               (c)kwalunkwe informazzjoni rilevanti oħra għad-dispożizzjoni tagħhom.
            
            
               2.L-awtoritajiet kompetenti għandhom iwettqu verifiki fiżiċi tal-kunsinni li jkunu ntgħażlu skont il-paragrafu 1, biex jivverifikaw il-konformità tagħhom mar-rekwiżiti tal-importazzjoni stipulati fl-Artikolu 43(1) u l-punt (a) tal-ewwel subparagrafu tal-Artikolu 96(1) tar-Regolament (UE) 2016/2031. 
            
            
               3.L-awtoritajiet kompetenti jistgħu jeżiġu li l-awtoritajiet doganali, jekk jitqies meħtieġ għall-fini ta’ verifiki fiżiċi skont il-paragrafu 2 u sakemm idumu dawk il-verifiki, iżommu kunsinni magħżula li fihom ikun hemm materjal għall-ippakkjar mill-injam. 
            
            
               4.Waqt it-twettiq ta’ kontrolli uffiċjali speċifiċi, l-awtoritajiet kompetenti għandu jkollhom aċċess għall-kunsinna sħiħa, b’mod li l-verifiki fiżiċi msemmija fil-paragrafu 2 ikunu jistgħu jitwettqu fuq il-materjal kollu għall-ippakkjar mill-injam li jkun hemm fil-kunsinna.
            
            
               5.Fi żmien tlett ijiem ta’ xogħol mill-bidu taż-żamma tal-kunsinna li fiha jkun hemm il-materjal għall-ippakkjar mill-injam, l-awtorità kompetenti għandha tibgħat lill-awtoritajiet doganali r-riżultati tal-kontrolli tal-kunsinna miżmuma. 
            
            
               6.Fejn il-kontrolli fiżiċi ma jkunux jistgħu jitlestew fi żmien tlett ijiem lavorattivi mill-bidu taż-żamma tal-kunsinna li fiha jkun hemm il-materjal għall-ippakkjar mill-injam, l-awtoritajiet kompetenti jistgħu jitolbu lill-awtoritajiet doganali biex ikomplu jżommu l-kunsinna għal tlett ijiem lavorattivi ulterjuri sabiex ilestu l-kontrolli.
            
            
               F'dan il-każ, jekk ikun teknikament possibbli, l-awtorità doganali tista’ tirrilaxxa l-kunsinna jekk l-operatur responsabbli għall-kunsinna jifred il-materjal għall-ippakkjar mill-injam mill-kunsinna.
            
            
               7.Kunsinna li tkun ġiet miżmuma mill-awtoritajiet doganali skont il-paragrafu 3 għandha tiġi rilaxxata jekk, fi żmien tlett ijiem lavorattivi mill-bidu taż-żamma, l-awtoritajiet kompetenti ma jkunux ippreżentaw ir-riżultati tal-verifiki skont il-paragrafu 5 jew ma jkunux talbu lill-awtoritajiet doganali biex ikomplu jżommu l-kunsinna għal tlett ijiem lavorattivi ulterjuri skont il-paragrafu 6. 
            
         
         
            
               Artikolu 5
               Rapportar tar-riżultati tal-kontrolli uffiċjali speċifiċi
            
            
               1.Wara li jitlestew il-kontrolli uffiċjali speċifiċi skont l-Artikolu 4, l-awtoritajiet kompetenti għandhom:
            
            
               (a)jimlew id-Dokument Sanitarju Komuni tad-Dħul (CHED) bir-riżultati tal-kontrolli uffiċjali speċifiċi kif imsemmi fl-Artikolu 56(3)(b)(i) tar-Regolament (UE) Nru 2017/625; 
            
            
               (b)jissottomettu r-riżultati tal-kontrolli uffiċjali speċifiċi tal-materjal għall-ippakkjar mill-injam lill-IMSOC direttament jew permezz ta’ sistemi nazzjonali eżistenti; u 
            
            
               (c)jinnotifikaw lill-operatur responsabbli għall-kunsinni li fihom ikun hemm materjal għall-ippakkjar mill-injam u lill-awtoritajiet doganali bir-riżultati tal-kontrolli uffiċjali speċifiċi.
            
            
               2.Meta l-operatur responsabbli għall-kunsinna li fiha jkun hemm materjal għall-ippakkjar mill-injam ikun ġie nnotifikat mill-awtoritajiet kompetenti bir-riżultati tal-kontrolli uffiċjali speċifiċi permezz ta’ CHED, l-operatur għandu jipprovdi n-numru ta’ referenza tal-CHED bħala dokument ta’ sostenn kif imsemmi fl-Artikolu 163 tar-Regolament (UE) 952/2013 ma’ kull dikjarazzjoni doganali li tkun ippreżentata lill-awtoritajiet doganali għal dik il-kunsinna. 
            
            
               Artikolu 6
               Miżuri f’każ ta’ nonkonformità
            
            
               1.L-awtoritajiet kompetenti għandhom jordnaw, skont l-Artikolu 66 tar-Regolament (UE) 2017/625, il-qerda, ir-ridispaċċ jew it-trattament speċjali tal-materjal għall-ippakkjar mill-injam li ma jikkonformax mar-rekwiżiti stabbiliti fl-Artikolu 43(1) u l-punt (a) tal-ewwel subparagrafu tal-Artikolu 96(1) tar-Regolament (UE) 2016/2031. 
            
            
               Madankollu, meta tali materjal għall-ippakkjar mill-injam mhux konformi jinstab waqt verifiki fiżiċi skont l-Artikolu 4 fil-punt tar-rilaxx tal-kunsinna għaċ-ċirkolazzjoni libera fl-Unjoni jew fil-lokal tad-destinazzjoni tal-kunsinna, kif imsemmi fl-Artikolu 44(3)(c) u (e) tar-Regolament (UE) 2017/625, l-awtoritajiet kompetenti għandhom jordnaw lill-operatur konċernat biex jeqred il-materjal tal-ippakkjar mill-injam mingħajr dewmien. Qabel u waqt il-qerda, il-materjal għall-ippakkjar mill-injam għandu jiġi mmaniġġjat b’mod li ma jippermettix it-tixrid tal-pesti ta’ kwarantina tal-Unjoni kif iddefinit fl-Artikolu 4 tar-Regolament (UE) 2016/2031.
            
            
               2.Fejn l-awtoritajiet kompetenti jiddeċiedu li jordnaw lill-operatur responsabbli għall-kunsinna biex jirridispaċċja materjal għall-ippakkjar mill-injam mhux konformi barra mill-Unjoni skont il-punt (b) tal-ewwel subparagrafu tal-Artikolu 66(3) tar-Regolament (UE) 2017/625, il-kunsinna li fiha jkun hemm materjal għall-ippakkjar mill-injam mhux konformi għandha tibqa’ taħt superviżjoni doganali uffiċjali, skont il-proċedura doganali proprja, sakemm il-materjal tal-ippakkjar mill-injam mhux konformi jitlaq mit-territorju tal-Unjoni.
            
            
               Artikolu 7
               Dħul fis-seħħ u data ta’ applikazzjoni
            
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-14 ta’ Diċembru 2019.
            
            
               Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
            
            
               Magħmul fi Brussell, 10.10.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        ĠU L 95, 7.4.2017, p. 1.
               
               
                  
                     (2)
                  
                        Ir-Regolament (UE) 2016/2031 tal-Parlament Ewropew u tal-Kunsill tas-26 ta’ Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE (ĠU L 317, 23.11.2016, p 4). 
               
               
                  
                     (3)
                  
                        Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).